Ennakkoratkaisupyyntö, jonka Administrativen sad Burgas (Bulgaria) on esittänyt 1.12.2023 – ”Beach and bar management” EOOD v. Nachalnik na otdel ”Operativni deynosti” Burgas
(Asia C-733/23, Beach and bar management)
Oikeudenkäyntikieli: bulgaria
Ennakkoratkaisua pyytänyt tuomioistuin
Administrativen sad Burgas
Pääasian asianosaiset
Valittaja: ”Beach and bar management” EOOD
Vastapuoli: Nachalnik na otdel ”Operativni deynosti” Burgas
Ennakkoratkaisukysymykset
Onko SEUT 325 artiklaa, yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY1 273 artiklaa ja Euroopan unionin perusoikeuskirjan 50 artiklaa tulkittava siten, että niissä sallitaan kansallinen lainsäädäntö, jonka mukaan verovelvoitteiden useista rikkomisista voidaan määrätä toimenpidekokonaisuus (”liiketilan sinetöiminen ja sinne pääsyn kieltäminen”), kun sen tarkoituksena on ainoastaan rajoittaa vahingollisia vaikutuksia, mukaan lukien Euroopan unionin taloudellisille eduille aiheutuvien vahinkojen määrää, mutta ei rikkojan rankaiseminen, ilman että tällä toimenpiteellä rajoitetaan mahdollisuutta toteuttaa viimeksi mainittua vastaan jokaisen verovelvoitteiden rikkomisen osalta erillinen rankaiseva menettely, jonka tarkoituksena on määrätä verovelvolliselle taloudellinen seuraamus, jolloin kansallisen tuomioistuimen on jokaisessa yksittäistapauksessa tarkistettava ja todettava, mihin aiemmin määrätyn liiketilan sinetöimistä ja sinne pääsyn kieltämistä koskevan hallinnollisen pakkokeinokokonaisuuden kahdesta tavoitteesta pyritään, ennaltaehkäisevään ja rajoittavaan vai rankaisevaan?
Onko SEUT 325 artiklaa, yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY 273 artiklaa ja Euroopan unionin perusoikeuskirjan 49 artiklan 3 kohtaa tulkittava siten, että ne ovat esteenä käsiteltävässä asiassa kyseessä olevan kaltaiselle seuraamusjärjestelmälle, jossa taloudelliselle seuraamukselle vahvistetaan rikkomusten luonteesta ja vakavuudesta riippumatta huomattavan korkea alaraja mutta jossa ei säädetä mahdollisuudesta määrätä lakisääteistä vähimmäismäärää alhaisemmasta seuraamuksesta tai korvata se lievemmällä seuraamuksella?
Onko SEUT 325 artiklaa, yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY 273 artiklaa ja Euroopan unionin perusoikeuskirjan 47 artiklan ensimmäistä kohtaa, 48 artiklan 1 kohtaa ja 49 artiklan 3 kohtaa tulkittava siten, että ne ovat esteenä kansalliselle lainsäädännölle, jonka mukaan useista verovelvoitteiden rikkomisista voidaan määrätä toimenpidekokonaisuus (liiketilan sinetöiminen ja sinne pääsyn estäminen), joka voidaan ennen lainvoimaiseksi tuloa panna väliaikaisesti täytäntöön, kun tuomioistuimella tai rikkojalla itsellään ei ole mahdollisuutta tarkistaa toimenpidekokonaisuuden oikeasuhteisuutta jokaisen yksittäisen hallinnollisen rikkomuksen vakavuuteen nähden?
____________
1 EUVL L 347, 11.12.2006, s. 1.